Pályázati program indul a hazai kis- és középvállalkozások tőzsdei megjelenését elősegítő tőkebefektetéseket megvalósító Nemzeti Tőzsdefejlesztési Alap létrehozására

2017.10.04

Magyarország Kormánya a 1599/2016. (XI. 8.) sz. határozatával döntött a Nemzeti Tőzsdefejlesztési Alap (a továbbiakban: NTfA) létrehozásáról. A pályázati program lebonyolítását a Nemzetgazdasági Minisztérium Gazdaságfejlesztési Programok Végrehajtásáért Felelős Helyettes Államtitkársága koordinálja.

Az NTfA létrehozásához kapcsolódó tőkeprogram célja kettős. Egyrészt a program a hazai vállalkozások fejlesztésének támogatására fókuszál, beleértve a versenyképességet, növekedést és hatékonyság-javítás kritikus tényezőit. Ennek keretében hozzájárulhat új piacok eléréséhez, meglévő termékpaletta bővítéséhez, illetve olyan üzletfejlesztési megoldások megvalósításához, amelyek elősegítik a meglévő működés javítását és új ügyfelek megszerzését. Másrészt a tervezett tőkeprogram célja, hogy növelje a hazai tőkepiacon, elsősorban a Budapesti Értéktőzsdén megjelenő hazai kis- és középvállalatok számát, ezzel hozzájárulva a finanszírozási eszközök diverzifikációjához, hatékony forrás-bevonási lehetőséget biztosítva a magas növekedési potenciállal rendelkező, nemzetközi piacra lépésre érett és további növekedésre képes vállalkozások számára.

A pályázati kiírás keretében pályázatot nyújthatnak be olyan, a kollektív befektetési formákról és kezelőikről, valamint egyes pénzügyi tárgyú törvények módosításáról szóló 2014. évi XVI. törvény 4. § 60. pontja szerinti kockázati tőkealap-kezelők, amelyek jogosultak kockázati tőkealap kezelésére Magyarország területén.

A Pályázónak magyarországi székhellyel vagy fiókteleppel kell rendelkeznie, kivéve, amennyiben a külföldi székhelyű Pályázó Magyarország területén kockázati tőkealap-kezelésre, határon átnyúló szolgáltatás keretében válik jogosulttá.

A pályázat során kiválasztott nyertes Alapkezelőnek arra kell törekednie, hogy évente mintegy 4-8 db – a pályázati kiírás feltételeinek megfelelő – mikro-, kis- és középvállalkozás kerüljön bevezetésre a hazai multilaterális kereskedési platform (Multilateral Trading Facility) piacra, illetve az arra alkalmasak – magasabb kereskedési „kategóriában” – nyilvános tranzakciót is megvalósítsanak a tőzsdén.

A támogatható pályázatok száma 1 darab. A pályázati kiírás keretében igényelhető visszatérítendő támogatás összege 13 000 000 000 Ft, azaz tizenhárom-milliárd Ft, 100%-os támogatási intenzitás mellett, melyhez saját forrás rendelkezésre bocsátása nem szükséges.

A pályázatokat 2017. november 03-ig lehet benyújtani. A Pályázat benyújtása az NGM (postacíme: Budapest 1139, Váci út 81-83.) részére megküldött, cégszerűen aláírt pályázat és mellékleteinek postai úton, vagy személyesen a fent megjelölt címen, az NGM Gazdaságfejlesztési Programok Végrehajtásáért Felelős Helyettes Államtitkára részére való benyújtásával történik. Személyesen a pályázat a fent megjelölt címen, az NGM Gazdaságfejlesztési Programok Végrehajtásáért Felelős Helyettes Államtitkára titkárságán nyújtható be.

A pályázattal kapcsolatos tájékoztatás, felvilágosítás szintén a fent megjelölt postacímen, illetve elektronikus úton az [ntfa2017@ngm.gov.hu](mailto:ntfa2017@ngm.gov.hu) e-mailcímen kérhető.

Dokumentumok:

* Pályázati kiírás
* Terméklap
* Pályázati Adatlap
* Átláthatósági nyilatkozat

*(Nemzetgazdasági Minisztérium)*